জমি আন্দোলন ঘিরে উত্তপ্ত ভাঙড়। মঙ্গলবারই গুলিবিদ্ধ হয়ে মৃত্যু হয়েছে দু’জনের। আন্দোলনকারীরা জানিয়ে দিয়েছেন, মুখ্যমন্ত্রী মমতা বন্দ্যোপাধ্যায় ঘটনাস্থলে না গেলে আন্দোলন আরও বাড়বে। মুখ্যমন্ত্রী মমতা বন্দ্যোপাধ্যায় মঙ্গলবারই জানিয়েছিলেন, মানুষ না চাইলে ভাঙড়ে পাওয়ার গ্রিডের সাব-স্টেশনের কাজ করা হবে না। ভাঙড়ের জমি আন্দোলন রাজ্য সরকারের কাছে নিঃসন্দেহে বড় অস্বস্তির কারণ। এই পরিপ্রেক্ষিতে এ দিন ভবানী ভবনে রাজ্য পুলিশের ডিজি সুরজিৎ কর পুরকায়স্থ, কলকাতার পুলিশ কমিশনার রাজীব কুমার ছাড়াও পুলিশ এবং সিআইডি-র উচ্চপদস্থ কর্তাদের সঙ্গে বৈঠকে বসেন মুখ্যমন্ত্রী। প্রায় ৪৫ মিনিট ধরে এই বৈঠক চলে। প্রশাসনিক মহলের ধারণা, এই বৈঠকে ভাঙড় নিয়ে পুলিশকে নির্দিষ্ট নির্দেশ দিয়েছেন মমতা। পুলিশ যাতে গুলি না চালায় এবং কারা এই আন্দোলনের জন্য গ্রামবাসীদের উস্কানি দিচ্ছে তা খুঁজে বের করে তাদের গ্রেফতার করার নির্দেশ আগেই দিয়েছিলেন তিনি। বরাবর জোর করে জমি নেওয়ার বিরোধী রাজ্য সরকার যে ভাঙড়েও সরকারি প্রকল্পের জন্য বলপ্রয়োগ করবে না, পুলিশকর্তাদের মুখ্যমন্ত্রী বুঝিয়ে দিয়েছেন বলেই প্রশাসন সূত্রের খবর।
 
কিন্তু বৈঠক নিয়ে নিজে কী বললেন মুখ্যমন্ত্রী? প্রায় ৪৫ মিনিট ধরে বৈঠক করার পরে ভবানী ভবন থেকে বেরিয়ে মমতা বন্দ্যোপাধ্যায় জানান, রুটিন বৈঠক ছিল। পুলিশের নির্ধারিত বিভিন্ন বিষয় নিয়ে আলোচনা হয়েছে। মুখ্যমন্ত্রী জানান, পুলিশের বেশ কয়েকটি ভবন তৈরি হওয়ার কথা, তা নিয়েও আলোচনা হয়েছে বলে জানান মুখ্যমন্ত্রী। যদিও ভাঙড় প্রসঙ্গে কিছুই বলেননি মমতা।
আরও পড়ুন
মমতার রাতের ঘুম কেড়ে নেওয়া ছাপোষা এই মানুষটি কে?
কেউটে দূরে থাক, হেলে ধরতেই ব্যর্থ! বুদ্ধদেবের পরে এবার মমতাকে ভোগাবেন রেজ্জাক?
ভবানী ভবন থেকে বেরিয়ে নবান্নে চলে যান মুখ্যমন্ত্রী। প্রশাসনিক মহলের ব্যাখ্যা, মুখ্যমন্ত্রী যদি প্রকাশ্যে স্বীকার করেন যে ভাঙড় নিয়ে তিনি বৈঠক করলেন, তাহলে এটা প্রমাণিত হবে যে ভাঙড়কাণ্ড নিয়ে সত্যিই চাপে রয়েছে রাজ্য। সেই কারণেই প্রকাশ্যে অন্তত ভাঙড় নিয়ে চুপ থাকলেন মমতা।
দেখুন ভিডিও